《游九锁》
宋代·关澥

山下寒流咽细泉，晓林浮日自生烟。九峰密锁疑无路，五洞潜生别有天。

羽客依山多得道，昔人涉海谩求仙。我来要学栖真事，愿借孤云一榻眠。

作者简介：关澥，字子容（《春渚纪闻》卷七），钱塘（今浙江杭州）人。景仁长子（《咸淳临安志》卷六六）。神宗熙宁六年（一○七三）进士（《宝庆会稽续志》卷六），官馀杭令（《咸淳临安志》卷五一）。今录诗三首。